På psykiatrisk sygehus i Aalborg går personalet rundt i almindeligt tøj. Nu overvejer ledelsen at indføre uniformer. Dels for at forbedre hygiejnen, men også så man kan kende forskel på personale og patienter. Men forslaget møder modstand. Sammen med uniformerne overvejer ledelsen også, at indføre armbånd til patienterne. Armbånd som dem man får ved indlæggelse på det traditionelle sygehus. Sikkerheden i den her sammenhæng er for at undgå fejlmedicinering. Med skiftende personale er det vigtigt for ledelsen, at personalet uden problemer kan identificere patienten. Men foreningen SIND frygter, at patienterne bliver stemplet, når de færdes med armbåndet ude blandt andre.

Referat:
Ledelsen i den nordjyske psykiatri overvejer, at genindføre uniformer til personalet. Men det møder modstand fra patientorganisationen SIND - som heller ikke kan støtte forslaget om identifikationsarmbånd til patienterne.